Uitdrukkings: GoedhartigheidArgieffoto ter illustrasie Maroela Media fokus saam met verskeie organisasies hierdie week op Goeie Nuus. Taaltoffie fokus as deel hiervan vandag op alle uitdrukkings wat verwys na “goedhartigheid”. Uitdrukking: Jou baadjie vir ŉ ander uittrek. Betekenis: Baie goedhartig wees. Uitdrukking: Jou broek vir iemand uittrek. Betekenis: Baie goedhartig wees. Uitdrukking: ŉ Dorkas Betekenis: ŉ Liefdadige vrou. Waar kom dit vandaan? Ontleen aan die Bybel: ŉ Volgeling van Jesus wat veral in Joppe bekend was vir haar oorvloedige goeie werke – volgens Handelinge 9:36 Uitdrukking: Wie homself/haarself gee, gee dubbel. Betekenis: Deur jou(self) vir ŉ saak te gee, bewys ŉ mens ŉ ekstra diens aan die saak. Uitdrukking: Alte goed is buurmansgek Betekenis: As ŉ mens te goedhartig is, word jy deur ander misbruik. Uitdrukking: ŉ Oop hand hê Betekenis: Vrygewig wees Uitdrukking: Met ŉ oop hand gee Betekenis: Vrygewig wees Uitdrukking: ŉ Goeie/warm hart hê Betekenis: Goedhartig wees Uitdrukking: ŉ Hart van goud hê Betekenis: Besonder goedhartig wees Uitdrukking: Jou hemp vir iemand uittrek Betekenis: Goedhartig wees Uitdrukking: Dis saliger om te gee as om te ontvang Betekenis: Dit gee meer bevrediging om ander te help as om self gehelp te word. Waar kom dit vandaan? Ontleen aan die Bybel: Handelinge 20:35 Uitdrukking: ŉBarmhartige Samaritaan Betekenis: ŉ Baie hulpvaardige mens Waar kom dit vandaan? Ontleen aan die Bybel: Lukas 10:33-37 Uitdrukking: Jou vir ŉ ander uittrek Betekenis: Besonder vrygewig wees Uitdrukking: Vir vandag se brood kry jy môre se koek Betekenis: Wie mededeelsaam is, word geseën